“อินเดีย” หวนจำกัดส่งออก “น้ำตาล” รอบ 6 ปี หวังคุมราคา-รักษาสต๊อก
“อินเดีย” ประกาศจำกัดส่งออก “น้ำตาล” แล้ว ครั้งในแรกรอบ 6 ปี เพื่อสกัดการพุ่งขึ้นของราคาน้ำตาลในประเทศและรักษาสต๊อก 
“อินเดีย” ประกาศจำกัดส่งออก “น้ำตาล” แล้ว ครั้งในแรกรอบ 6 ปี เพื่อสกัดการพุ่งขึ้นของราคาน้ำตาลในประเทศและรักษาสต๊อก
25 พ.ค. 2565

ผู้สื่อข่าวรายงานว่า รัฐบาลอินเดียออกแถลงการณ์จำกัดการส่งออกน้ำตาลเป็นครั้งแรกในรอบ 6 ปีในวันนี้เพื่อสกัดการพุ่งขึ้นของราคาน้ำตาลภายในประเทศ
โดยแถลงการณ์ระบุว่า อินเดียจะจำกัดการส่งออกน้ำตาลที่ระดับ 10 ล้านตันในฤดูกาลนี้ โดยนับตั้งแต่วันที่ 1 มิ.ย.-31 ต.ค. บริษัทส่งออกของอินเดียจะต้องได้รับใบอนุญาตจากรัฐบาลก่อนที่จะทำการส่งออกน้ำตาลไปยังต่างประเทศ
สำหรับก่อนหน้านี้ รัฐบาลอินเดียมีแผนจำกัดการส่งออกที่ระดับ 8 ล้านตัน แต่ได้ตัดสินใจเพิ่มการส่งออกเป็น 10 ล้านตัน เนื่องจากมีการปรับเพิ่มตัวเลขคาดการณ์ผลผลิตน้ำตาลภายในประเทศ
ทั้งนี้สมาคมโรงฟอกน้ำตาลอินเดียได้ปรับตัวเลขคาดการณ์ผลผลิตน้ำตาลในปีนี้สู่ระดับ 35.5 ล้านตัน จากเดิมที่ระดับ 31 ล้านตัน
โดยมีการคาดการณ์กันว่า หลังจากที่จำกัดการส่งออกน้ำตาลที่ระดับ 10 ล้านตันในฤดูกาลนี้ จะทำให้อินเดียมีสต็อกน้ำตาลราว 6 ล้านตัน ณ วันที่ 1 ต.ค. ซึ่งเป็นช่วงเริ่มต้นฤดูกาล 2565/2566 โดยจะเพียงพอสำหรับความต้องการบริโภคในช่วงเทศกาลในไตรมาส 4/2565
สำหรับอินเดียเป็นประเทศที่ผลิตน้ำตาลมากที่สุดในโลก และส่งออกสูงเป็นอันดับ 2 รองจากบราซิล
ด้านสำนักข่าวรอยเตอร์รายงานในเดือนมี.ค.ว่า อินเดียมีแผนที่จะจำกัดการส่งออกน้ำตาลเพื่อแก้ปัญหาราคาน้ำตาลแพง และสร้างความมั่นใจว่าจะมีปริมาณน้ำตาลอย่างเพียงพอสำหรับการบริโภคภายในประเทศ หลังจากที่บริษัทอินเดียได้ส่งออกน้ำตาลจำนวนมากในตลาดโลก